Simo Häyhä (nar. 17 grudnia 1905 we Rautiärvi, um. 1 kwietnia 2002 we Haminie) – fiński snajper, uznŏwany za jednego s nojlepszych we gyszichcie. Gyszichta. Modość. Bōł ôn synym Juho Matinpoika Häyhy a Katri Juhontytäry Häyhy, jako siōdmy s ōsymki bajtlōw. Majerantniōł ôn na bauerstwie. Ôd nojmodszych rokōw przoł ôn swojimu hajmatowi, kery kej ôn bōł bajtlym, bōł tajlōm Ruskigo Impyrium. We modości mioł ôn rŏd gōn, bezto możne mioł lepsze strzelecke szprymy. Fest gut gōniōł ôn liszki. Armijŏ. Po ôdzyskaniu fraju bez Finlandyjõ prziwstoł ôn do Ciwilowyj Gwardyje, a we 1925 roku do armije, atoli po dwōch latach dinstu wrōciōł sie do roboty na bauerstwie. We czasie zimowyj wojny (lata 1939-1940) bōł ôn snajperym, kery walczōł we ekstremusowych warōnkach poczasowych (tymperatury siyngajōnce -20°C). We 98 dni trwaniŏ zimowyj wojny, zastrzylōł 542 sowieckich wojŏkōw. Używoł ôn giwery Mosin M28/30 beze cylownika fernrorowego. Skiż ciynżkich warōnkōw poczasowych, dŏwał pozōr ôn na kōnserwacyjõ swojij giwery. Mioł ôn narychtowane strzelecke sztelōngi, kere nawiydzoł nocami coby dać pozōr na ich skrycie. Barzo czynsto pucowoł ôn brōń - przed jak tyż po szlusie kożdyj misyji. Dŏwoł mocka technik we cylu skrycia go na czas boju, bajszpile tych technik to wylywanie wody na śniyg przed giwerōm, zapamiyntywanie ôsobliwości placōw we kerych strzyloł. 6 marca 1940 roku ôstał trefiōny we szczynkã, kerŏ ôstała barzo popsutŏ. Mioł 26 ôperacyji ôdtwŏrzaniŏ gnatōw, atoli gyzicht dalij bōł sztajchniynty. Po wojnie. Po szlusie zimowyj wojny, wrōciōł sie na wieś, coby chycić sie dalij bauerstwa a myślistwa. Chowoł psy. Umrził 1 kwietnia 2002 roku we Haminie.